《过琴溪》
唐代·杜伟

州府谪宦居，邑城摄官涖。悠悠泾川适，佳期此相迟。

灵溪知几曲，曲曲各殊致。仙岭多巉颜，前峰特超类。

穹崇势旁倒，山客下无地。洞穴盘龙蛇，空岩隐魑魅。

蘋开秋水绿，竹动寒山翠。远嶂数瀑悬，疏林一猿坠。

依然弹素弦，流我望乡泪。席上红泉飞，樽前白云至。

中山是隐居，缅想故心醉。忽睹邢武辞，聆其金石备。

神交十载得，良愿三人遂。

作者简介：京兆(今陕西西安)人。玄宗开元二十二年(734)冬自殿中侍御史出为宣州司户。次年陪刺史班景倩游琴溪，作诗1首。事迹据《泾川金石记》。《全唐诗》收其诗，仅存2句。嘉庆《泾县志》卷三二存完篇，《全唐诗续拾》据之收入。